CELEX: 32017D0204
Language: sk
Date: 2017-02-03 00:00:00
Title: Vykonávacie rozhodnutie Komisie (EÚ) 2017/204 z 3. februára 2017, ktorým sa členským štátom povoľuje udeliť dočasnú výnimku z určitých ustanovení smernice Rady 2000/29/ES, pokiaľ ide o jaseňové drevo s pôvodom alebo spracované v Spojených štátoch amerických, a ktorým sa zrušuje vykonávacie rozhodnutie (EÚ) 2015/2416 o uznaní určitých oblastí Spojených štátov amerických za oblasti bez výskytu Agrilus planipennis Fairmaire [oznámené pod číslom C(2017) 420]

7.2.2017   
            
            
               SK
            
            
               Úradný vestník Európskej únie
            
            
               L 32/35
            
         VYKONÁVACIE ROZHODNUTIE KOMISIE (EÚ) 2017/204
   z 3. februára 2017,
   ktorým sa členským štátom povoľuje udeliť dočasnú výnimku z určitých ustanovení smernice Rady 2000/29/ES, pokiaľ ide o jaseňové drevo s pôvodom alebo spracované v Spojených štátoch amerických, a ktorým sa zrušuje vykonávacie rozhodnutie (EÚ) 2015/2416 o uznaní určitých oblastí Spojených štátov amerických za oblasti bez výskytu Agrilus planipennis Fairmaire
   
      
         [oznámené pod číslom C(2017) 420]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 15 ods. 1 prvú zarážku a body 2.3, 2.4 a 2.5 oddielu I časti A jej prílohy IV,
   keďže:
   
               (1)
            
            
               V článku 5 ods. 1 smernice 2000/29/ES v spojení s bodom 2.3 oddielu I časti A prílohy IV k uvedenej smernici sa stanovujú osobitné požiadavky týkajúce sa vstupu jaseňového dreva (Fraxinus L.), ako aj niektorých iných druhov dreva s pôvodom v Spojených štátoch amerických na územie Únie.
            
         
               (2)
            
            
               Spojené štáty americké požiadali o uznanie kombinácie postupov, ktorými je možné dosiahnuť rovnakú úroveň ochrany rastlín, ako je úroveň požadovaná v bode 2.3 oddielu I časti A prílohy IV k smernici 2000/29/ES.
            
         
               (3)
            
            
               Z oficiálnych informácií, ktoré predložili Spojené štáty americké, je zrejmé, že vďaka integrovaným systémom uplatňovaným v priebehu spracovania dreva je možné odstrániť riziko napadnutia dreva škodlivým organizmom Agrilus planipennis Fairmaire.
            
         
               (4)
            
            
               Táto metóda by sa mala doplniť o určité požiadavky na zariadenia, inšpekcie pred vývozom a označovanie, aby sa zabezpečilo odstránenie takéhoto rizika.
            
         
               (5)
            
            
               Tieto postupy by sa preto mali uznať ako alternatívna možnosť k bodu 2.3 oddielu I časti A prílohy IV k smernici 2000/29/ES v prípade vývozu zo Spojených štátov amerických a mala by sa udeliť výnimka z článku 5 ods. 1 smernice 2000/29/ES v spojení s bodom 2.3 oddielu I časti A prílohy IV k danej smernici.
            
         
               (6)
            
            
               S cieľom zabezpečiť účinné kontroly, ako aj získať prehľad o dovoze jaseňového dreva a prípadoch porušenia predpisov v súvislosti s týmto dovozom, by sa mali stanoviť požiadavky týkajúce sa rastlinolekárskych osvedčení, oznamovania dovozu a oznamovania prípadov porušenia predpisov.
            
         
               (7)
            
            
               Je vhodné obmedziť trvanie tejto výnimky do 30. júna 2018, aby sa zaručilo včasné preskúmanie adekvátnosti opatrení v tomto rozhodnutí.
            
         
               (8)
            
            
               Vykonávacím rozhodnutím Komisie (EÚ) 2015/2416 (2) sa určité oblasti Spojených štátov amerických uznávajú za oblasti bez výskytu Agrilus planipennis Fairmaire na účely umožnenia vstupu dreva z Fraxinus L. a niektorých iných druhov dreva na územie Únie.
            
         
               (9)
            
            
               Vykonávacie rozhodnutie (EÚ) 2015/2416 by sa malo zrušiť, pretože podľa informácií získaných od príslušných orgánov Spojených štátov sa oblasti uznané za oblasti bez výskytu Agrilus planipennis Fairmaire po prijatí uvedeného rozhodnutia ukázali ako nestabilné.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Povolenie udeliť výnimku
   Odchylne od článku 5 ods. 1 smernice 2000/29/ES v spojení s bodom 2.3 oddielu I časti A prílohy IV k uvedenej smernici môžu členské štáty povoliť vstup dreva z Fraxinus L. s pôvodom alebo spracovaného v Spojených štátoch amerických (ďalej len „špecifikované drevo“) na svoje územie, pokiaľ špecifikované drevo pred presunom zo Spojených štátoch amerických spĺňa podmienky stanovené v prílohe k tomuto rozhodnutiu.
   Článok 2
   Rastlinolekárske osvedčenie
   1.   K špecifikovanému drevu musí byť priložené rastlinolekárske osvedčenie vydané v Spojených štátoch amerických v súlade s článkom 13a ods. 3 a 4 smernice 2000/29/ES, ktoré osvedčuje neprítomnosť škodcov po inšpekcii.
   2.   V rastlinolekárskom osvedčení sa v časti „Dodatočné vyhlásenie“ uvedú tieto prvky:
   
               a)
            
            
               vyhlásenie „V súlade s požiadavkami Európskej únie stanovenými vo vykonávacom rozhodnutí Komisie (EÚ) 2017/204.“;
            
         
               b)
            
            
               číslo(-a) balenia;
            
         
               c)
            
            
               názov schváleného zariadenia, resp. zariadení v Spojených štátoch amerických.
            
         Článok 3
   Oznamovanie dovozu
   Členské štáty dovozu poskytnú Komisii a ostatným členským štátom každoročne do 31. decembra informácie o množstvách dovezených zásielok dreva špecifikovaného v tomto rozhodnutí v danom roku.
   Článok 4
   Oznamovanie porušenia predpisov
   Členské štáty informujú Komisiu a ostatné členské štáty o každej zásielke, ktorá nie je v súlade s týmto rozhodnutím. K oznámeniu musí dôjsť najneskôr do dvoch pracovných dní po zadržaní takejto zásielky.
   Článok 5
   Zrušenie vykonávacieho rozhodnutia (EÚ) 2015/2416
   Vykonávacie rozhodnutie (EÚ) 2015/2416 sa zrušuje.
   Článok 6
   Dátum skončenia účinnosti
   Toto rozhodnutie stráca účinnosť 30. júna 2018.
   Článok 7
   Adresáti
   Toto rozhodnutie je určené členským štátom.
   
      V Bruseli 3. februára 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 169, 10.7.2000, s. 1.
   
      (2)  Vykonávacie rozhodnutie Komisie (EÚ) 2015/2416 zo 17. decembra 2015, ktorým sa určité oblasti Spojených štátov amerických uznávajú za oblasti bez výskytu Agrilus planipennis Fairmaire (Ú. v. EÚ L 333, 19.12.2015, s. 128).
   
      PRÍLOHA
      1.   Požiadavky na spracovanie
      
      Pri spracovaní špecifikovaného dreva musí byť splnená každá z týchto požiadaviek:
      
                  a)
               
               
                  
                     Odkôrnenie
                  
                  Špecifikované drevo sa odkôrni, s výnimkou akéhokoľvek počtu viditeľne ojedinelých a jasne rozlíšiteľných malých kúskov kôry, ktoré spĺňajú jednu z týchto požiadaviek:
                  
                              a)
                           
                           
                              majú šírku menej ako 3 cm (bez ohľadu na dĺžku) alebo
                           
                        
                              b)
                           
                           
                              ak sú širšie ako 3 cm, celková plocha povrchu každého kúska kôry je menšia ako 50 cm2.
                           
                        
            
                  b)
               
               
                  
                     Pílenie
                  
                  Špecifikované pílené drevo je vyrobené z odkôrneného okrúhleho dreva.
               
            
                  c)
               
               
                  
                     Tepelné spracovanie
                  
                  Špecifikované drevo sa v celom profile zohrieva na minimálne 71 °C počas 1 200 minút v sušiarni, ktorú schválil Úrad pre inšpekciu zdravia zvierat a rastlín (ďalej len „úrad APHIS“) alebo agentúra schválená úradom APHIS.
               
            
                  d)
               
               
                  
                     Sušenie
                  
                  Špecifikované drevo sa suší v súlade s režimami priemyselného sušenia, ktoré prebiehajú najmenej dva týždne a ktoré sú uznané úradom APHIS.
                  Konečný obsah vlhkosti nesmie byť vyšší ako 10 % vyjadrených ako percentuálny podiel zo sušiny.
               
            2.   Požiadavky na zariadenia
      
      Špecifikované drevo musí byť vyrobené, spracované alebo skladované v zariadení, ktoré spĺňa všetky tieto požiadavky:
      
                  a)
               
               
                  je úradne schválené úradom APHIS na základe jeho programu osvedčovania v súvislosti so škodcom Agrilus planipennis Fairmaire;
               
            
                  b)
               
               
                  je registrované v databáze uverejnenej na webových stránkach úradu APHIS;
               
            
                  c)
               
               
                  minimálne raz mesačne sa podrobuje auditu, ktorý vykonáva úrad APHIS alebo iná agentúra schválená úradom APHIS a z výsledkov auditu vyplýva, že zariadenie spĺňa požiadavky stanovené v tejto prílohe;
               
            
                  d)
               
               
                  využíva prístrojové vybavenie na ošetrenie špecifikovaného dreva, ktoré sa pravidelne kalibruje v súlade s pokynmi na jeho obsluhu;
               
            
                  e)
               
               
                  vedie záznamy o svojich postupoch na účely ich overenia úradom APHIS alebo inou agentúrou schválenou úradom APHIS vrátane záznamov o trvaní ošetrovania, teplotách počas ošetrovania a konečnom obsahu vlhkosti pri každom konkrétnom balení určenom na vývoz.
               
            3.   Označovanie
      
      Každé balenie špecifikovaného dreva musí byť viditeľne označené číslom balenia, ako aj štítkom so slovami „HT-KD“ alebo „Heat-Treated-Kiln Dried“. Tento štítok musí byť vydaný určeným pracovníkom schváleného zariadenia alebo pod jeho dohľadom, po overení, že boli splnené požiadavky na spracovanie stanovené v bode 1 a požiadavky na zariadenia stanovené v bode 2.
      4.   Inšpekcie pred vývozom
      
      Špecifikované drevo sa musí podrobiť inšpekcii, ktorú vykoná úrad APHIS alebo iná agentúra oficiálne schválená úradom APHIS, s cieľom overiť, či sa pred vývozom do Únie vykonali všetky rastlinolekárske postupy a opatrenia, na základe ktorých možno dospieť k záveru, že takéto drevo nie je napadnuté škodcom Agrilus planipennis Fairmaire.